Informācija sagatavota 24.10.2022

 **Atbildes uz ārstniecības iestāžu biežāk uzdotajiem jautājumiem:**

1. **Ar kuru datumu tiek apmaksātas epidemioloģiskās drošības pasākumu manipulācijas 60166 un 60168?**

Manipulācijas 60166 un 60168 ir spēkā no 01.01.2021. Ministru kabineta noteikumu Nr.555 “Veselības aprūpes pakalpojumu organizēšanas un samaksas kārtība” 268.punkts paredz, ka samaksa par epidemioloģisko prasību nodrošināšanu tiek veikta saskaņā ar manipulāciju sarakstu.

1. **Vai manipulācijas 60166 un 60168 tiks apmaksātas virs kvotas?**

Manipulācijas tiek apmaksātas atsevišķā rēķinā (APLG) atbilstoši faktiski veiktajam darbam no budžeta apakšprogrammas "Līdzekļi neparedzētiem gadījumiem”. Dienestam šim nolūkam finansējums tiek piešķirts no Veselības ministrijas, aprēķinot summu, balstoties uz aktuālajiem manipulāciju tarifiem.

1. **Kāds ir manipulāciju 60166 un 60168 izveides mērķis? Ko tieši tās apmaksā?**

Manipulāciju 60166 un 60168 izveides primārais mērķis bija kompensēt pacientu plūsmas iespējamo samazināšanos, t.sk., nodrošinot epidemioloģiskās drošības pasākumus. Manipulāciju izveide nav paredzēta tikai un vienīgi dezinfekcijai un ārstniecības iestāžu telpu vēdināšanai, kas pēc būtības ir jānodrošina arī ierastā situācijā.

Kopš 01.07.2022 manipulācijas 60166 un 60168 ietver tikai piemaksu par individuālajiem aizsardzības līdzekļiem epidemioloģiskās drošības pasākumu nodrošināšanai.

1. **Kādām pakalpojumu grupām manipulācijas 60166 un 60168 domātas? Kādās situācijās/pie kādiem pakalpojumiem tās drīkst/nedrīkst pielietot?**

Manipulācija 60166 ir piemaksa SAVA speciālistiem par individuālajiem aizsardzības līdzekļiem epidemioloģiskās drošības pasākumu nodrošināšanai ambulatoro veselības aprūpes pakalpojumu nodrošināšanai. Manipulāciju apmaksā vienu reizi viena pacienta apmeklējuma laikā, tajā skaitā to piemaksā par dienas stacionārā saņemtu pakalpojumu papildus dienas stacionāra gultasdienas apmaksai (izņemot rehabilitācijas un psihiatrijas dienas stacionāru). Manipulācija netiek apmaksāta mājas vizīšu un aprūpes mājās pakalpojumu nodrošinātājiem.

Manipulācija 60168 ir piemaksa par individuālajiem aizsardzības līdzekļiem epidemioloģiskās drošības pasākumu nodrošināšanai ārstniecības un pacientu aprūpes personām un funkcionālo speciālistu asistentiem ambulatoro veselības aprūpes pakalpojumu nodrošināšanai. Manipulāciju apmaksā vienu reizi par katru pacientu. Manipulācija netiek apmaksāta mājas vizīšu un aprūpes mājās pakalpojumu nodrošinātājiem.

1. **Kuri speciālisti drīkst lietot 60166 un kuri – 60168? Kādos gadījumos manipulāciju 60166 norāda kopā ar 60168? Ja vienlaicīgi ar pacientu strādā gan ārsts, gan māsa, tad vai ir būtiski, tieši kura māsa attiecīgajā brīdī strādājusi ar ārstu?**

60166 paredzēta ārstiem (skatīt Ministru kabineta noteikumu Nr.268 “Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” 2.punktu) un funkcionālajiem speciālistiem (kā, piemēram, fizioterapeits, ergoterapeits, audiologopēds). Pārējie speciālisti (piemēram, vecmātes, ārsta palīgi, masieri, radiologa asistenti utt.) izmanto manipulāciju 60168.

Šīs manipulācijas apmaksā vienu reizi viena pacienta apmeklējuma laikā, nenorādot tās kopā.

1. **Kādos gadījumos ir jālieto jaunās pacientu grupas “EP1 – EP6”?**

Jaunās pacientu grupas “EP1 – EP6” pielietojamas pie attālinātām (pamatā – pirmreizējām attālinātām) konsultācijām, lai norādītu apmeklējuma iemeslu.

1. **Ko nozīmē pirmreizēja attālināta konsultācija? Kā definējams jēdziens “pirmreizēja” šajā kontekstā?**

Ar pirmreizēju konsultāciju saprotama konsultācija, kad pacients ar konkrēto saslimšanu pie konkrētā ārsta-speciālista vērsies pirmo reizi.

Attiecīgi, ja, piemēram, pacients ar diagnozi “X” pie speciālista “X” vērsies vienreiz, bet pēc pāris mēnešiem vēršas pie speciālista “X” vēlreiz jau ar diagnozi “Z”, tad tā būs uzskatāma par pirmreizēju konsultāciju.

Savukārt, ja pacients ar diagnozi “X” pie speciālista “X” vērsies pirmoreiz un tad turpina šīs pašas saslimšanas novērošanas ietvaros konsultēties ilgstošu laika periodu, tad turpmākās jau ir atkārtotas konsultācijas.

1. **Ja pacientam ir dinamiskā novērošana un tiek nodrošinātas attālinātas konsultācijas, tad – vai katru reizi jānoformē jauns talons?**

Nē. Šādos gadījumos talonā norāda 7.aprūpes epizodes veidu un vienas aprūpes epizodes ietvaros (30 kalendāro dienu laikā) atbilstoši nodrošināto attālināto konsultāciju skaitam norāda manipulāciju 60447. Papildus norāda pacienta grupu “EP5 – aprūpes epizode sakarā ar hroniskas slimības vai veselības stāvokļa dinamisku novērošanu”.

1. **Vai gadījumā, kad pirmreizējai attālinātai konsultācijai 30 dienu laikā seko klātienes konsultācija, par šo klātienes konsultāciju drīkst norādīt manipulāciju 60447?**

Nē, šādā gadījumā aizpildāmi divi uzskaites dokumenti. 1.talonā par pirmreizējo attālināto konsultāciju norāda 7.aprūpes epizodes veidu, norāda atbilstošo no pacientu grupām (“EP1-EP6”) un norāda atbilstošo manipulāciju (60153-60156). 2.talonā par sekojošo klātienes konsultāciju norāda 1.-6.aprūpes epizodes veidu un saņem apmaksu atbilstoši aprūpes epizodes tarifam. 2.talonā par pacienta otro konsultāciju nedrīkst papildus norādīt arī manipulāciju 60447.

1. **BŪTISKI!**

Dienests lūdz gan ģimenes ārstiem, gan sekundārās ambulatorās veselības aprūpes speciālistiem ņemt vērā, ka par attālinātu konsultāciju ir uzskatāma pilnvērtīga, klātienes konsultācijai pielīdzināma konsultācija, par kuru tiek veikts arī atbilstošs ieraksts medicīniskā dokumentācijā. Piemēram, manipulācija 60447 ietver 35 minūšu ārsta darba laika apmaksu.

Attiecīgi Dienests lūdz ņemt vērā, ka attālinātu konsultāciju pielietošana (ģimenes ārstiem tās ir ar kodiem 60035 un 60036; sekundārās ambulatorās aprūpes speciālistiem ar kodiem 60153-60156 un 60447) tiks pastiprināti uzraudzīta, tādēļ aicina šīs manipulācijas pielietot godprātīgi un tam atbilstošās situācijās. Gadījumā, ja Dienests novēros negodprātīgu manipulāciju lietošanu, ar nākamajām izmaiņām manipulāciju sarakstā var tikt lemts par stingru ierobežojumu noteikšanu to pielietošanai vai arī manipulāciju slēgšanu no manipulāciju saraksta.